Ükskord olin Jüriõue talgul. Seal olid ka Hüpassaare pojad Mihkel, Tõnis ja Jaagup. Hüpassaare poisid olid kottides viiulid ligi toonud ja hakkasid talgu lõpul muusikat tegema, kolme viiuliga kokku mängima. Mina kuulasin nende mängu läbi ukse ja see vaimustas mind nii, et ma koju tulles kohe hakkasin endale viiulit meisterdama. Kui lambatapmine oli, siis palusin õdesid, et nad soolikad mulle jätaksid ja tegin neist oma viiulile keeled. Õppisin mängima ja mängisin Hüpassaare poistega ühes. Käisime Villevere meistri Jaan Köbleri juures endid harjutamas. Pärast oli meil koorijuhatajaks Laeva koolmeister Peet Jäärats, kes meid õpetas nelja häälega kirikulaule mängima